Thomas Nordseth-Tiller

Thomas Nordseth-Tiller (født 27. november 1980, død 12. mai 2009) var en norsk manusforfatter, fra Lørenskog i Akershus, som skrev manuset til filmen Max Manus.

Han ble utdannet i Oslo, Perth og San Francisco og oppnådde en bachelorgrad i film. Han vant pitchekonkurransen på Kosmorama 2007 med manuset Vi vil oss et land som senere ble til filmen Max Manus. Han er medforfatter av boken Max Manus: Film og virkelighet (ISBN 9788245808797), som gir et innblikk i hvordan historien om motstandshelten Max Manus har blitt gjort til film.

Nordseth-Tiller skrev Max Manus som 25-åring som en av eksamensoppgavene sine ved Academy of Art i San Francisco.

Han døde av kreft i mai 2009 etter et to-måneders sykeleie. 21. august 2009 ble han tildelt Amandaprisen 2009 for beste filmmanus for manuset til Max Manus, en tildeling som fikk stående applaus. Familien til Thomas Nordseth-Tiller, ledet av broren og foreldrene Kari og Bjørn Nordseth, mottok Amandaprisen på vegne av Thomas. Aksel Hennie hyllet også Thomas i sin takketale da han selv mottok Amandaprisen for beste mannlige hovedrolle. Han vant også Kanonprisen 2008 i klassen beste manus for filmen og filmen vant totalt tolv priser under de to utdelingene.

Thomas sto også for regien av den norske versjonen av FN og Verdens matvareprograms videospill Food Force.

Referanser

Eksterne lenker 
 
 Intervju med Nordseth-Tiller i Romerikes Blad

Norske manusforfattere
Amanda for beste filmmanus
Personer fra Lørenskog kommune
Amandaprisen 2009
Vinnere av Kanonprisen
Fødsler i 1980
Dødsfall i 2009